b'\n_START_ARTICLE_\nLaikinosios apsaugos priemon\xc4\x97s\n_START_SECTION_\nVienos laikinosios apsaugos priemon\xc4\x97s pakeitimas kita\n_START_PARAGRAPH_\nTeismas gali dalyvaujan\xc4\x8di\xc5\xb3 byloje ar kit\xc5\xb3 suinteresuot\xc5\xb3 asmen\xc5\xb3 pagr\xc4\xafstu pra\xc5\xa1ymu pakeisti vien\xc4\x85 laikin\xc4\x85j\xc4\x85 apsaugos priemon\xc4\x99 kita. Apie tok\xc4\xaf pra\xc5\xa1ym\xc4\x85 teismas privalo prane\xc5\xa1ti dalyvaujantiems byloje ar kitiems suinteresuotiems asmenims, kurie d\xc4\x97l tokio pra\xc5\xa1ymo turi teis\xc4\x99 pareik\xc5\xa1ti prie\xc5\xa1taravimus (LR CPK 146 str. 1 d.)._NEWLINE_Teismas gali netaikyti laikin\xc5\xb3j\xc5\xb3 apsaugos priemoni\xc5\xb3, jeigu atsakovas \xc4\xafmoka reikalaujam\xc4\x85 sum\xc4\x85 \xc4\xaf teismo speciali\xc4\x85j\xc4\x85 s\xc4\x85skait\xc4\x85 arba u\xc5\xbe atsakov\xc4\x85 yra laiduojama. Taip pat atsakovas gali \xc4\xafkeisti turim\xc4\x85 turt\xc4\x85._NEWLINE_Atlikus veiksmus, nurodytus LR CPK 146 straipsnio 2 dalyje, po to, kai laikinoji apsaugos priemon\xc4\x97 buvo pritaikyta, teismas nutartimi gali paskirt\xc4\x85 laikin\xc4\x85j\xc4\x85 apsaugos priemon\xc4\x99 pakeisti ar panaikinti._NEWLINE_Draudimas atsakovui i\xc5\xa1vykti i\xc5\xa1 gyvenamosios vietos gali b\xc5\xabti panaikinamas \xc4\xafmok\xc4\x97jus reikalaujam\xc4\x85 sum\xc4\x85 \xc4\xaf teismo speciali\xc4\x85j\xc4\x85 s\xc4\x85skait\xc4\x85 arba u\xc5\xbe atsakov\xc4\x85 laidavus._NEWLINE_Teismo iniciatyva viena laikinoji apsaugos priemon\xc4\x97 gali b\xc5\xabti pakei\xc4\x8diama kita tik tais atvejais, jei yra siekiama apginti vie\xc5\xa1\xc4\x85j\xc4\xaf interes\xc4\x85._NEWLINE_Teismas pra\xc5\xa1ym\xc4\x85 nagrin\xc4\x97ja ra\xc5\xa1ytinio proceso tvarka.\n_START_SECTION_\nAtsakovo nuostoli\xc5\xb3, galim\xc5\xb3 d\xc4\x97l laikin\xc5\xb3j\xc5\xb3 apsaugos priemoni\xc5\xb3 taikymo, atlyginimo u\xc5\xbetikrinimas\n_START_PARAGRAPH_\nTeismas, taikydamas laikin\xc4\x85sias apsaugos priemones, gali pareikalauti, kad ie\xc5\xa1kovas ar kitas pra\xc5\xa1ym\xc4\x85 taikyti laikin\xc4\x85sias apsaugos priemones padav\xc4\x99s asmuo pateikt\xc5\xb3 atsakovo nuostoli\xc5\xb3, galin\xc4\x8di\xc5\xb3 atsirasti d\xc4\x97l laikin\xc5\xb3j\xc5\xb3 apsaugos priemoni\xc5\xb3 taikymo, atlyginimo u\xc5\xbetikrinim\xc4\x85, kuriuo taip pat gali b\xc5\xabti ir banko garantija (LR CPK 147 str. 1 d.)._NEWLINE_Jeigu asmuo, kuris turi \xc4\xafmok\xc4\x97ti pinigus arba pateikti banko garantij\xc4\x85, to nepadaro per teismo nustatyt\xc4\x85 termin\xc4\x85, laikinosios apsaugos priemon\xc4\x97s panaikinamos._NEWLINE_\xc4\xaesiteis\xc4\x97jus sprendimui, kuriuo ie\xc5\xa1kinys atmestas, atsakovas turi teis\xc4\x99 reikalauti, kad ie\xc5\xa1kovas atlygint\xc5\xb3 nuostolius, kuriuos jam padar\xc4\x97 ie\xc5\xa1kovo pra\xc5\xa1ymu taikytos laikinosios apsaugos priemon\xc4\x97s.\n_START_SECTION_\nAtsakomyb\xc4\x97 d\xc4\x97l laikin\xc5\xb3j\xc5\xb3 apsaugos priemoni\xc5\xb3 pa\xc5\xbeeidimo\n_START_PARAGRAPH_\nJeigu pa\xc5\xbeeid\xc5\xbeiami u\xc5\xbedraudimai, nurodyti LR CPK Kodekso 145 straipsnio 1 dalies 6, 7, 8 ir 12 punktuose, kaltiesiems asmenims teismo nutartimi gali b\xc5\xabti skiriama iki vieno t\xc5\xabkstan\xc4\x8dio lit\xc5\xb3 bauda. Be to, ie\xc5\xa1kovas turi teis\xc4\x99 i\xc5\xa1ie\xc5\xa1koti i\xc5\xa1 t\xc5\xb3 asmen\xc5\xb3 nuostolius, atsiradusius d\xc4\x97l teismo nutarties d\xc4\x97l laikin\xc5\xb3j\xc5\xb3 apsaugos priemoni\xc5\xb3 ne\xc4\xafvykdymo (LR CPK 149 str.).\n_START_SECTION_\nNutar\xc4\x8di\xc5\xb3 d\xc4\x97l laikin\xc5\xb3j\xc5\xb3 apsaugos priemoni\xc5\xb3 apskundimas\n_START_PARAGRAPH_\nD\xc4\x97l vis\xc5\xb3 pirmosios instancijos teismo nutar\xc4\x8di\xc5\xb3 d\xc4\x97l laikin\xc5\xb3j\xc5\xb3 apsaugos priemoni\xc5\xb3 gali b\xc5\xabti duodamas atskirasis skundas. \xc5\xa0io skundo padavimas nesustabdo bylos nagrin\xc4\x97jimo (LR CPK 151 str. 1 d.)._NEWLINE_Jeigu nutartis taikyti laikin\xc4\x85sias apsaugos priemones buvo priimta ir apie tai neprane\xc5\xa1ta asmeniui, kuris duoda skund\xc4\x85, terminas skundui paduoti skai\xc4\x8diuojamas nuo nutarties nuora\xc5\xa1o \xc4\xafteikimo \xc5\xa1iam asmeniui dienos._NEWLINE_Atskirojo skundo d\xc4\x97l nutarties taikyti laikin\xc4\x85sias apsaugos priemones padavimas nesustabdo nutarties vykdymo._NEWLINE_Atskirojo skundo padavimas d\xc4\x97l nutarties panaikinti laikin\xc4\x85sias apsaugos priemones arba jas pakeisti kitomis sustabdo tos nutarties vykdym\xc4\x85._NEWLINE_Apeliacin\xc4\x97s instancijos teismo nutartys d\xc4\x97l laikin\xc5\xb3j\xc5\xb3 apsaugos priemoni\xc5\xb3 neskund\xc5\xbeiamos.\n_START_SECTION_\nNutar\xc4\x8di\xc5\xb3 d\xc4\x97l laikin\xc5\xb3j\xc5\xb3 apsaugos priemoni\xc5\xb3 \xc4\xafvykdymas\n_START_PARAGRAPH_\nTeismo nutartis d\xc4\x97l laikinosios apsaugos priemon\xc4\x97s taikymo vykdoma skubiai (LR CPK 152 str. 1 d.)._NEWLINE_Nutartis pakeisti vien\xc4\x85 laikin\xc4\x85j\xc4\x85 apsaugos priemon\xc4\x99 kita arba j\xc4\x85 panaikinti vykdoma \xc4\xafsiteis\xc4\x97jus \xc5\xa1iai nutar\xc4\x8diai._NEWLINE_LR CPK 152 straipsnyje nurodyta nutartis nedelsiant nusiun\xc4\x8diama antstoliui, vie\xc5\xa1o registro tvarkytojui arba kitam pareig\xc5\xabnui ar asmeniui, \xc4\xafgaliotam vykdyti nutartis._NEWLINE_Nutartis antstolis vykdo teismo sprendimams vykdyti nustatyta tvarka.'